Moe vawa (suterot)

__NOTOC__

## Rupa
### Taneafa pakava, Luz : 1<sup>-eaf</sup> ik 5<sup>-eaf</sup>
Sal Paradise, i jotaf kotilk is bodorkaf suterotik blis dene ziavikya koe New Jersey, va koyaka klokar. Va divulaf korik kou Talteka rungruper, i va Dean Moriarty. Sin va zazda ke New York belcon dun nobapad, trakopuson ise va kevlapira koe Denver xialad.

Bak pereaksat ke 1947, dem anton 50 *dollar* talolk koe ucom, Sal mo vawa mallapir. Inafa taneafa koyara tir rodja, voxe mali direviel gire mallapir, elvackaf da va Denver di soktar lize nik va in ked. Va Chicago moolapir lize gan *be-bop* stute zo skebur, aze gan genik az bonolsusik az avlotcaf kobasik is midusik silukon zo vajar.

### Luz : 6<sup>-eaf</sup> ik 10<sup>-eaf</sup>
Koe Denver, Sal dene Chad nik az koe sivakafa kraba ke gadikeem ke Tim Gray nik jonvieler.

Carlo Marx nik (&nbsp;jotaf aroaf kotlik&nbsp;) sumepulvir enide in di kevlanir. Koe fukot, va Dean is Carlo katrasir. Ban sin gibevirtud&nbsp;: «&nbsp;va kotcoba koswavasa purackon is cugote kalgoled&nbsp;», pomapanon gan puiltafa dororinda. Bara is konakar nik gibekapud ise dun flided.

Radimi trubara koe Central City kawodafa savsafa widava, Sal va widava djukubulur (&nbsp;nume va Rita Betencourt jovler, i va «&nbsp;opelafa is purafa&nbsp;» yikya abicedje skedegayana&nbsp;), aze ko San Francisco mallapir.

### Luz : 11<sup>-eaf</sup>
Sal va Remi Boncoeur nik blis is kobas koe widava wetce ardialpomasik katrasir. Kliwur ise va fada gibedulir ise va nios ta Hollywood dun grincur&nbsp;; gan dositikya ke Remy zo karolajar. Do nik tere soe kobar. Sin va jandexojo kotrafo gu ugaloraf birelik eninted, voxe doon djuprogulid lodame gonenintedad. Nope ligundawesa anama dene Remi, Sal djukumallanir milinde al artlanir&nbsp;: mielon rem dilk.

### Luz : 12<sup>-eaf</sup> ik 14<sup>-eaf</sup>
Koe diremuk van Los Angeles, Sal va Terry listafa mexikikya duxiber. Sin va toloya safta belcon tiskid. Va kobara koe Hollywood giopon latrasid, keno vawa is koe vawagida krabed aze dene yasa ke Terry koe Sabinal abicedje jonvieled.

Sal vanpir kiltayestasik ise va lana milbava nutrasir. Voxen moi bocafa renara, Terry is in va sint batcemeson bulud. Sal gin koyar. Do droles gondulesik lanedje keldur («&nbsp;Utsala ke Susquehanna&nbsp;»), va orikafa govituca ke Roneka remi izvugal kobrar, aze den ziavya dimlanir.

----
### Toleafa pakava, Luz : 1<sup>-eaf</sup> ik 7<sup>-eaf</sup>
Dean va Sal dene inafe berikye koe Virginia vebidur. Dean (&nbsp;tuoviskaweckes&nbsp;) va kurenik is nazbeya is kobara levgon ve buluyur. Va direm al luster aze va Marylou savsafa dawarikya nume va patecta doon re exuler. Ed Dunkel, i rumeugalafe nikye, dere divvawase va warzafa kurenya va sin dositar. Daavafa lospa va divsokera ke berye ke Sal skur, aze ko New York dimlapir.

Radimi jonvielerama tcalana gu konaka grijura isu *jazz* dolpa is data ilamota, sin van New Orleans mallapid lize gan Old Bull Lee zo ked, i gan arayakiraf warlusik viban gan mala. Arti konak gruspes mielcek, gildad da me rozavzagid. Dean is Marylou is Sal gin mallapid.

### Luz : 8<sup>-eaf</sup> ik 11<sup>-eaf</sup>
Kaliapon remlapison va Texas az California, Dean va mefakaf rumeugal do ruyatakolese gadikye trakodur. Ise gu kot gondulesik va bane ine fopilkomodar. Koe San Francisco edje sin va erba mea dadid, pune Dean levgon gorar da jovler kire katrasitison va Camille kurenya mallapir. Sal is Marylou konakedje belcon zavzagid, azen inu silukon bulur. Sal, piraf is aelepes, va Camille is Dean vanpiyis burmadolesik katrasir. Sin va trubaranya belcon tiskid aze va sint gire divgid, trakuson da direfa wira mevielu titir. 

----
### Bareafa pakava, Luz : 1<sup>-eaf</sup> ik 4<sup>-eaf</sup>
Ba imwugal ke 1947, Sal ko Denver dimlapir voxe va metel di kakever nume filtewer. Daletoe anton tir «&nbsp;batakikaf basbidganik&nbsp;». Ko San Francisco lapir lize Dean va gadikyefa yorda ksubejer&nbsp;: va «&nbsp;yelada&nbsp;» (&nbsp;i va marijuana puilt&nbsp;) vikizer eke tuoviskawer ise va Camille dure mijene gu Marylou dun vuder. Toloy «&nbsp;aytcuyus pumkik ke miel ke Talteka&nbsp;» va koyara ko Italia, kan erba sure malseotayana gan Sal ika sanegara va lana neva, bam abdumimad. Arti konak sielcek do yon savsaf nik, tola van New York dimlapir.

## Dere rupel
* **[[Jack Kerouac]]** : Englavaf amerikaf suterotik (&nbsp;1922-1969&nbsp;)

|style="vertical-align: top;"|

|}